الكوميديا المغربية من ديما و هي كاتبازا على ديك الثنائية ديال العروبي /المديني الفاسي/الشلح المرا القارية/المرا اي ماقارياش بواحد الشكل كايتكرر ديما حتى انا شخصيا طلع ليا فراسي ! و واخا كايجي جيل جديد ديال الكوميديانات و دراري شباب كايعاودو حتى هوما ينتجو نفس الافكار المستهلكة و كايزيدو عليها ديك الثنائية ديال لي لاباس عليه/ الحازق من منطلق التجربة ديالهم الشخصية ! حتى انا طبعا كايضحكني هادشي ! كايضحكني ايكو فاش كايعاود على خالو العروبي و كايضحكني رشيد رفيق فاش كايعاود على الزلط و يسار و شي دراري نقيلات زوينين كاينين فالمشهد الكوميدي المغربي ! ولكن هاد الثنائيات انا شخصيا طلعو ليا فراسي ! و انا مآمنة بلي الكوميديا المغربية مادام ماقاداش تهضر فالتالوث المقدس ديال السياسة و الدين و الجنس غاتبقا تعصر فيها و دور عليها تاتعيا ماعمرها غاتعطي الماكسيموم ديالها ! الابداع الحقيقي كايبغي الحرية ! مايمكنش تشد شي واحد و تكتفو من رجليه و تقوليه سير شارك فميات متر حواجز ! گاع المغاربة عارفين بلي احسن نكت ! ديك لي كانخراو عليها بالضحك و كانشدو فكروشنا وحنا كانضحكو عليها هي ديك لي كاتبدا بقاليك هذا واحد عندو صغير ! قاليك هادي واحد القحبة ! قاليك هذا واحد مات و مشا عند الله.... هادشي لي كايضحك عباد الله و هادشي لي خاص يكون فالكوميديا و فغياب هاد الحرية ! كايبقا الفذ احسن واحد قدر بالرغم من گاع القيود انه يصنع كوميديا زوينة و بعيدة على دوك الثنائيات التقليدية! 
انا معجبة بكوميديا حسن الفذ ! طبعا السيد ماشي فوق النقد و لكن الفذ مبدع و فنان و من الناس القلال لي قادرين ينتجو كوميديا بعيدة على ديك الثنائيات التقليدية لي طلعات ليا فراسي ديال الشلح و العروبي و الغني و الفقير و القاري و لي ماقاريش!